Вайна заспела Ларысу Іванаўну і яе маці на Лёзненшчыне ў вёсцы Засігава. Калі восенню 1943 года пачаліся ваенныя дзеянні па вызваленні раёна, стала асабліва неспакойна. Адступаючы, ворагі ішлі праз вёску. Часта бамбіла населены пункт нямецкая авіяцыя. У такія хвіліны людзі вымушаны былі хавацца ў лесе. Аднойчы, у час чарговых налётаў, асколкамі ад узарваўшайся побач бомбы была смяротна паранена маці маёй субяседніцы Марыя Ляшчова. Маленькую Ларысу, якую жанчына трымала на руках, выбухной хваляй адкінула ва ўтварыўшуюся варонку глыбінёй у некалькі метраў. Дзяўчынку выпадкова знайшла яе бабуля.